धर्मशाला। शहरी विकास, आवास एवं नगर नियोजन मंत्री सरवीन चौधरी ने कहा कि प्रदेश सरकार खेलों के विकास के लिए कृत संकल्प है। युवा शक्ति को सही दिशा में ले जाने और प्रदेश की खेल एवं युवा गतिविधियों को बढ़ावा देने के लिए प्रदेश सरकार राज्य में राष्ट्रीय स्तर के खेल-कूद की आधारभूत सुविधा उपलब्ध करवाने के लिए प्रतिबद्ध है। प्रदेश सरकार खेलों के आधारभूत ढांचे को विकसित करने पर विशेष बल दिया जा रहा है। जिससे राज्य में उच्च स्तरीय खेल-कूद प्रतियोगिताएं आयोजित करवाई जाएंगी, ताकि उभरते हुए खिलाड़ियों की प्रतिभाओं को निखारा जा सके। उन्होंने बताया कि वर्तमान वित्त वर्ष में बहुउद्देशीय इनडोर खेल कॉम्पलेक्स के निर्माण के लिए 15 करोड़ रुपए का बजट प्रावधान किया गया है। वे गुरुवार को राजकीय औद्योगिक प्रशिक्षण संस्थान शाहपुर में हिमाचल प्रदेश औद्योगिक प्रशिक्षण संस्थान राज्य खेल परिषद द्वारा आयोजित 29वीं राज्यस्तरीय खेल-कूद प्रतियोगिता (पुरुष वर्ग) के समापन अवसर पर बोल रही थीं।